Juutalainen nenä

Juutalainen nenä on antisemitistinen stereotypia, jonka mukaan juutalaisilla on pitkät ja alaspäin kaartuvat nenät. Stereotypiaa voidaan käyttää juutalaisvastaisissa huumorikuvissa, joissa suuren nenän lisäksi esiintyy usein lihava, käsiään hierova ja kaljuuntuva mieshahmo eli karikatyyri.
Vuonna 1911 tehtiin tutkimus, jossa juutalaista nenää verrattiin muun kansan neniin, eikä niissä huomattu juuri minkäänlaista koko- tai muotoeroa. Tästä huolimatta juutalainen nenä on edelleen tuttu käsite, ja se on erityisen suosittu äärioikeiston ja uusnatsismin piireissä.
Historia.
Juutalaisista tehtyjä karikatyyrejä alkoi ilmestyä ainakin 1000-luvulla, kun kristityt taiteilijat halusivat kuvata Jeesuksen elämän ja kuoleman parhaalla tavalla. He syyttivät juutalaisia Jeesuksen tappamisesta ja piirsivät siksi huonoja juutalaisia esittäviä pilakuvia, joissa esiintyi pienisilmäisiä ja isonenäisiä miehiä.
Juutalainen nenä levisi ympäri Eurooppaa, ja se sisältyi muun muassa Ranskan kuningatar Blanka Kastilialaisen 1200-luvulla teettämään Raamattuun. Toinen kuuluisa esimerkki on 1500-luvun alussa hollantilaisen Hieronymus Boschin maalaama taideteos, jossa Jeesus kantaa ristiään ja hänen ympärillään vilisee örkkejä eli liioiteltuja juutalaisia. Stereotypian ja muiden antisemitististen kertomusten leviäminen aiheutti sen, että juutalaisia syrjittiin ja tapettiin syyttä.
Kansallissosialismin nousu 1930-luvulla levitti juutalainen nenä -stereotypiaa vielä enemmän. Juutalaisia saatettiin kuvata isonenäisinä loisina tai muina ötököinä. Natsi-Saksassa työskennelleet lääkärit tekivät näennäistieteellisiä tutkimuksia, joiden mukaan juutalaisten nenä ja pääkallo ovat tavallisia suurempia.
Juutalaisten oma suhtautuminen.
Vuonna 1906 julkaistun "Jewish Encyclopedia" -tietosanakirjan mukaan valtaosalla Euroopan juutalaisista oli suora nenä, ja "juutalainen" eli kaareva tai koukkumainen nenä oli alle neljänneksellä juutalaisista. Teoksen mukaan juutalaisen näköisessä nenässä ei olekaan kyse nenänvarren muodosta, vaan sierainten tunnusomaisesta muodosta. Kirjoittaja arvelee koukkunenän tulleen juutalaisille Vähä-Aasian muinaisilta heettiläisiltä, joilta myös armenialaiset olisivat saaneet samanlaisen nenän.
1800-luvun lopulla juutalainen nenä ja siihen liittyvät ennakkoluulot aiheuttivat sen, että juutalaiset alkoivat olla rinoplastien eli ulkonenän leikkaajien suurinta asiakaskuntaa, koska he halusivat sopeutua normaalinenäisten joukkoon. Juutalaiset naisnäyttelijät ovat 1900-luvulla leikkauttaneet säännöllisesti nenänsä pienemmäksi näyttääkseen viehättävämmiltä. Yksi näkyvimmin tätä trendiä vastaan uineista juutalaisnaisista on Barbra Streisand, joka sanoo olevansa ylpeä suuresta nenästään.
Jotkut juutalaiset ovat nykyaikana omaksuneet käsityksen suuresta nenästä juutalaisille tyypillisenä ja heitä määrittävänä piirteenä, jota voi tuoda esille. Brittiläisen "Jewish News" -lehden pilapiirtäjä Paul Solomons piirtää karikatyyriensä juutalaisille suuret nenät kertomansa mukaan siksi, että hänellä itsellään ja useilla hänen juutalaisilla sukulaisilla ja ystävillään todellakin on suuret nenät. Kirjailija Philip Rothin mukaan nenä toimii juutalaisille toiseuden fyysisenä symbolina, ja nuorten naisten yleinen nenäleikkaus on heidän yrityksensä amerikkalaistua.